kalixlouiis/myanmar-wikipedia-corpus huggingface dataset:
အများအကျိုးကိုဆောင်မှ ကိုယ့်အကျိုးအောင်မည်ဟူသေ အတွေးအခေါ်များ ထွန်းကားလာအောင် ပညာရေး၊ စာပေရေး၊ အနုပညာရေးနှင့် ဂီတ၊ သဘင်၊ ရုပ်ရှင်အစရှိသည့် နည်းအမျိုးမျိုးဖြင့် ဆောင်ရွက်ကြရမည်။
(ခ) အုပ်ချုပ်ရေး ဆိုရှယ်လစ်ပန်းတိုင်သို့ သွားရာလမ်းတွင် မြန်မာနိုင်ငံ၏ လက်ရှိဗျူရိုကရေစီ အုပ်ချုပ်ရေး အဆောက်အအုံသည် ဧရာမအနှောင့်အယှက်ကြီးဖြစ်နေပေသည်။
ဤယန္တရားဟောင်းဖြင့်ဆိုလျှင် ဆိုရှယ်လစ် ပန်းတိုင်သို့ဘယ်နည်းနှင့်မျှ မရောက်နိုင်။
ထို့ကြောင့်ဗျူရိုကရေစီယန္တရားကို ဖျက်သိမ်းပြီး ဆိုရှယ်လစ် ဒီမိုက ရေစီအုပ်ချုပ်ရေး ယန္တရားတပ်ဆင်ရေးအတွက် ခိုင်မာသော အခြေခံများကို တည်ဆောက်ရမည်။
(ဂ) တပ်မတော် နိုင်ငံတော်၏ လက်ရှိတပ်မတော်ကိုလည်း ဆိုရှယ်လစ်စီးပွားရေးစနစ်ကို ကာကွယ်မည့် အမျိုးသား တပ်မတော်အဖြစ်သို့ ချီတက်စေရမည်။
(ဃ) စီးပွားရေး ပြည်ထောင်စု မြန်မာနိုင်ငံသည် စီးပွားရေးအရ ခေတ်နောက်ကျနေသေးသော လက်မှုလယ်ယာ ကိုင်းကျွန်းနိုင်ငံ ဖြစ်ပေသည်။
ဆိုရှယ်လစ်စီးပွားရေးစနစ်ကို ထူထောင်ရန်အတွက် တိုင်းပြည်၏ ကုန်ထုတ်စွမ်း အားစုကို တိုးတက်ကြီးမားလာအောင် ဆောင်ရွက်ရမည်။
ထို့အတွက် ပြည်ထောင်စုနိုင်ငံ၏ ကာလဒေသ အခြေအနေများနှင့်ဟပ်မိသော ကုန်ထုတ်လုပ်ငန်း အမျိုးမျိုးကိုစီမံကိန်းချ၍ ထူထောင်သွားရ မည်။
ပြည်ထောင်စု နိုင်ငံ၏ပင်မစီးပွားရေး လုပ်ငန်းကြီးဖြစ်သည့် လယ်ယာစိုက်ပျိုးရေး လုပ်ငန်းရပ်များကို ခေတ်မီတိုးတက်အောင် တစ်ဖက်မှဆောင်ရွက်ရင်း ကိုယ့်တိုင်းပြည်၏အင်အားနှင့် လျော်ညီသော စက်မှု လုပ်ငန်းကိုလည်း ထူထောင်သွားမည်။
ယင်းသို့ထူထောင်ရာတွင် နိုင်ငံတော်၏ကုန်ထုတ်စွမ်းအားစုကို တိုးတက်စေမည့် တိုင်းရင်းသားကိုယ်ပိုင်စီးပွားရေးလုပ်ငန်းများကိုလည်း နည်းလမ်းကျသော ကန့်သတ်ချက် ဖြင့် နိုင်ငံတော်အစိုးရက ခွင့် ပြုမည်ဖြစ်သည်။
ဆိုရှယ်လစ်စီးပွားရေးစနစ်သို့ ပြည့်ပြည့်ဝဝ ရောက်ရှိလာသောအခါတွင်လည်း အများ၏ကောင်းကျိုး ကို မဖောက်မပြန် ဆောင်ရွက်သွားနိုင်မည့် တိုင်းရင်းသားလုပ်ငန်းရှင်များကို ဆိုရှယ်လစ်အစိုးရက ပစ်ပယ်မည် မဟုတ်သည့်ပြင် ထိုက်တန်သောနေရာများကိုပင်ပေးအပ်ကာ လက်တွဲ၍ခေါ်ဆောင်သွားမည်သာ ဖြစ်သည်။
လူမျိုးစုအရေး ၁၆။
ပြည်ထောင်စု မြန်မာနိုင်ငံသည် တိုင်းရင်းသားလူမျိုးစု မြောက်မြားစွာရှိသော နိုင်ငံတစ်ခုဖြစ်ပေ သည်။
ထို့ကြောင့် တိုင်းရင်းသားလူမျိုးအများစုအားလုံး၏ သွေးစည်းညီညွတ်ရေးကို တည်ဆောက်နိုင်မှ သာလျှင် လူမျိုးစုတိုင်း၏ကောင်းစားရေးအတွက် အာမခံနိုင်သော ဆိုရှယ်လစ်စီးပွားရေးစနစ်ကို ထူထောင် နိုင်မည်ဖြစ်သည်။
ပြည်ထောင်စုအမျိုးသားများအားလုံး၏ ချစ်ကြည်ရေးနှင့် ညီညွတ်ရေးကို ဆောင်ရွက်ရာ တွင် အမျိုးသားခေါင်းဆောင်ကြီး ဗိုလ်ချုပ်အောင်ဆန်း မိန့်ကြားခဲ့သော အောက်ပါစကားရပ်ကို လေးနက်စွာ ခံယူရပေမည်။
ဗိုလ်ချုပ်အောင်ဆန်းက- "လူမျိုးဆိုသည်မှာ သုခ၊ ဒုက္ခ အတူခံစားကြ၍ နီးနီးစပ်စပ် အကျိုးချင်းထပ်ပြီးလျှင် နှစ်ပရိေစ္ဆဒရှည်လျား စွာ တစ်မျိုးတစ်စားတည်းပင်ဟု စိတ်ထားရှိသူတို့ကို တစ်စုတည်းပေါင်း၍ ခေါ်ဝေါ်ခြင်းသာ ဖြစ်ပေသည်။
အမျိုးအနွယ်ကိုးကွယ်ထားသည့် ဘာသာတရား၊ ပြောဆိုသည့်ဘာသာစကားတို့ကို အရေးထားရမည်ဖြစ် သော်လည်း စင်စစ်မှာ အေးအတူပူအမျှကောင်းတူဆိုးဖက် ပူးပေါင်လျက်နေလိုသော အစဉ်အလာဆန္ဒပေါ် တွင် ဝံသာနုရက္ခိတတရားသည် တည်နေပေ၏" ဟု ၁၉၄၆ ခုဇန်နဝါရီလ ၂၀ ရက်နေ့ ရွှေတိဂုံ စေတီအလယ်ပစ္စယာ ဖဆပလညီလာခံ သဘင်ကြီးတွင် မိန့်ကြားခဲ့ပေသည်။
ပြည်ထောင်စု မြန်မာနိုင်ငံ တိုင်းရင်းသားအပေါင်းသည် ဗိုလ်ချုပ်အောင်ဆန်း၏ စကားရပ်တွင် ပါဝင်သောအဓိပ္ပာယ်များအတိုင်း ဝံသာနု စိတ်ဓာတ်သစ် များကို မွေးမြူကျင့်သုံးကြရမည်။
လူမှုရေး ၁၇။
(က) ပညာရေး အသက်မွေးဝမ်းကျောင်းမှုတွင် အထောက်အကူမဖြစ်သော လက်ရှိပညာရေးစနစ်ကို ပြုပြင်ပြောင်းလဲ သွားရမည်ဟု နိုင်ငံတော်၊ တော်လှန်ရေးကောင်စီက ယုံကြည်သည်။
သို့ဖြစ်၍ အသက်မွေးဝမ်းကျောင်းမှုကို အထောက်အကူပြု၍ စာရိတ္တမြင့်မားမှုကို အခြေခံသောပညာရေးစနစ်သစ်ကို ထူထောင်သွားမည်။
ကျွန်ုပ်တို့၏ ပညာရေးရည်မှန်းချက်ပန်းတိုင်မှာ အခြေခံပညာကိုလူတိုင်း သင်ယူနိုင်ခွင့် ရှိစေရန်ပင်ဖြစ်သည်။
အထက်တန်းပညာကိုလည်း ဉာဏ်ပညာထက်မြက်ခြင်းရှိ၍ အထက်တန်းကို မီအောင်လိုက်နိုင်မည့် ကြိုးစားမှု ရှိသူများကိုသာ အထူးအားပေး၍ သင်ကြားခွင့်ပြုစေမည်။
(ခ) ကျန်းမာရေးနှင့်ယဉ်ကျေးမှု စသော အခြားလူမှုရေး ကိစ္စအရပ်ရပ်တို့သည်လည်း ဆိုရှယ်လစ်စီးပွားရေးစနစ်ကြီး အောင်မြင်လာသည်နှင့် အမျှရေမြင့်ကြာတင့် ဆိုသလိုတိုးတက်ထွန်းကားလာရမည်ဟု ယုံကြည်သည်။
တိုးတက်အောင်လည်း ဆောင်ရွက်မည်။
(ဂ) ဘာသာရေး နိုင်ငံတော်-တော်လှန်ရေးကောင်စီသည် ဘာသာဝင်တိုင်း၏ လွတ်လပ်စွာ ကိုးကွယ်ခွင့်ကို အသိအမှတ်ပြုသည်။
စည်းရုံးချီတက်ရေး ၁၈။
နိုင်ငံတော်-တော်လှန်ရေးကောင်စီသည် ဆိုရှယ်လစ်ပန်းတိုင်သို့ ချီတက်ရာတွင် တိုင်းပြည်၏ လူများစုဖြစ်သော တောင်သူလယ်သမားနှင့် အခြားသောလုပ်သားထုများ၏ စည်းရုံးရေးအင်အားကို အဓိက အားဖြင့် အခြေပြုပေသည်။
ထို့အပြင် အမျိုးသားအကျိုးစီးပွားနှင့် ပြည်သူအပေါင်း၏ ကောင်းစားရေးများကို မဖောက် မပြန်သစ္စာရှိရှိ လုပ်ဆောင်သွားကြမည့်သူများကိုလည်း အတူလက်တွဲ၍ ခေါ်ဆောင်သွားမည်သာ ဖြစ်သည်။
ထို့အတွက် နိုင်ငံတော်-တော်လှန်ရေးကောင်စီသည် အသွင်ကူးပြောင်းရေးကာလနှင့် လျော်ညီသော လူထုလူတန်းစား သည်းရုံးရေးလုပ်ငန်းများကို ဆောင်ရွက်သွားမည်။
သို့အတွက်သင့်လျော်သော နိုင်ငံရေး စည်းရုံးမှုကိုဖွဲ့စည်းတည်ဆောက်မည်။
နိုင်ငံရေးစည်းရုံးမှုကို ဆောင်ရွက်သည့်အခါ ပြည်သူတို့ကိုယ်တိုင် နိုးကြားစွာပါဝင်နိုင်ရေးအတွက် ဆိုရှယ်လစ်ဒီမိုကရေစီ ပညာရေးကိုပေး၍ ဒီမိုကရေစီလေ့ကျင့်ရေးများကို ဆောင်ရွက်သွားမည်။
(ဆိုရှယ်လစ် စီးပွားရေးစနစ်၏ ဘောင်အတွင်း၌ ဆိုရှယ်လစ်လောက၏ တိုးတက်မှုကို ဖြစ်ပေါ်စေအပ်သော ဒီမိုကရေစီယှဉ်ပြိုင်မှုများ ထွန်းကားလာမည်ဟု နိုင်ငံတော်-တော်လှန်ရေးကောင်စီက ယုံကြည်မျှော်လင့်ပေသည်။
) ဤသည်တို့ကား ပြည်ထောင်စုမြန်မာနိုင်ငံတော်-တော်လှန်ရေးကောင်စီ၏ ယုံကြည်ချက်နှင့် ဝါဒ သဘောထားများကို အကြမ်းဖျင်းတင်ပြခြင်းဖြစ်ပေသည်။
ပြည်သူတို့တာဝန် ၂၁။
နိုင်ငံတော်-တော်လှန်ရေးကောင်စီသည် ပြည်သူတို့ကို ယုံကြည်၏။
ပြည်သူတို့၏ ဖန်တီးနိုင်သော စွမ်းအားကိုလည်း ယုံကြည်၏။
ထို့အတူပြည်သူတို့ကလည်း နိုင်ငံတော်-တော်လှန်ရေးကောင်စီက ဦးဆောင်သွားအံ့သော အမျိုးသား ခေတ်ပြောင်းတိုးတက်ရေးလုပ်ငန်းစဉ်ကြီးတွင် တာဝန်သိသိဖြင့် ပါဝင်ကြမည်ဟု ယုံကြည်ပေသည်။
သို့ယုံကြည်သည့်အတိုင်း နိုင်ငံတော်-တော်လှန်ရေးကောင်စီသည် ပြည်သူတို့၏လက်တွဲကာ သာယာဝပြောသောဆိုရှယ်လစ်လောကသစ်ကြီးသို့ အရောက်သွားမည်ဖြစ်ကြောင်း ထပ်လောင်းကြေညာ အပ်သည်။
ဆိုရှယ်လစ်လောကသို့ မြန်မာ့လမ်းစဉ်ဖြင့် ချီတက်ကြစို့ ၁၉၆၂ ခုနှစ်၊ ဧပြီလ ၃၀ ရက်။
နိုင်ငံတော်-တော်လှန်ရေးကောင်စီ ကဏ္ဍ:မြန်မာနိုင်ငံ၏ နိုင်ငံရေး။
အမျိုးသားမှတ်တမ်းများ မော်ကွန်းတိုက် ဦးစီးဌာန (အင်္ဂလိပ်: National Archives Department) သည် မော်ကွန်းတိုက်နှင့် မော်ကွန်းဆိုင်ရာ သုတေသနလုပ်ငန်းများအတွက် အားထားရသော အမျိုးသားအဆင့် ဗဟိုဌာနတစ်ခု ဖြစ်သည်။
အမျိုးသားမှတ်တမ်းများ မော်ကွန်းတိုက်ဦးစီးဌာနသည် ၁၉၉၃ ခုနှစ်၊ ဇူလိုင်လတွင် အပြည်ပြည်ဆိုင်ရာမော်ကွန်းတိုက်ကောင်စီ International Council on Archives (ICA) နှင့် ၎င်း၏ အရှေ့တောင်အာရှဒေသ ဆိုင်ရာအဖွဲ့ခွဲ Southeast Asia Regional Branch of International Council on Archives (SARBICA) အဖွဲ့၏ အဖွဲ့ဝင်အဖြစ် ဝင်ရောက်ခဲ့သည်။
အပြည်ပြည်ဆိုင်ရာ မော်ကွန်းတိုက်များနေ့အားနှစ်စဉ် ဇွန်လ (၉)ရက်နေ့ဟု သတ်မှတ်ထားသည်။
သမိုင်းကြောင်း အမျိုးသားမှတ်တမ်းများမော်ကွန်းတိုက်ဦးစီးဌာနကို စီမံကိန်းနှင့်ဘဏ္ဍာရေးဝန်ကြီး ဌာနလက်အောက်၌ ဝန်ကြီးများရုံး၊ စာကြည့်တိုက်ကို အခြေခံ၍ ဝန်ထမ်းအင်အား (၃၄)ဦး ဖြင့် စတင် ဖွဲ့စည်းခဲ့သည်။
၁၉၇၃ ခုနှစ်၊ ဖေဖော်ဝါရီလ (၂၂)ရက် ရက်စွဲပါ စီမံကိန်းနှင့် ဘဏ္ဍာရေးဝန်ကြီးဌာန၏ အမိန့်ကြော်ငြာစာအရ ဤဦးစီးဌာနကို အရာထမ်း (၄၂)ဦး၊ အမှုထမ်း (၇၂)ဦး၊ စုစုပေါင်း ဝန်ထမ်းအင်အား (၁၁၄)ဦးဖြင့် အဆင့်(၃) ဦးစီးဌာနအဖြစ် သတ်မှတ်ခဲ့သည်။
၁၉၇၃ ခုနှစ်၊ ဇူလိုင်လတွင် အမှတ် (၁၁၄)၊ ပြည်ထောင်စုရိပ်သာလမ်း၊ ဒဂုံမြို့နယ်၊ ရန်ကုန်မြို့ရှိ အဆောက် အဦးသို့ ပြောင်းရွှေ့ဖွင့်လှစ်ခဲ့သည်။
၁၉၉၀ ပြည့်နှစ်တွင် အဆင့်(၂) ဦးစီးဌာနအဖြစ် တိုးမြှင့်ခဲ့ပြီး အရာထမ်း (၃၃)ဦး၊ အမှုထမ်း (၁၉၆)ဦး၊ စုစုပေါင်း ခွင့်ပြုအင်အား (၂၂၉)ဦး ဖြစ်လာသည်။
ယင်းနှစ်တွင် အမျိုးသားမှတ်တမ်းနှင့်မော်ကွန်းဥပဒေကို ပြဋ္ဌာန်းခဲ့သည်။
၁၉၉၁ ခုနှစ်တွင် အမျိုးသားမှတ်တမ်းနှင့်မော်ကွန်းဥပဒေဆိုင်ရာ လုပ်ထုံးလုပ်နည်း များကို ထုတ်ပြန်ကြေညာခဲ့သည်။
ထို့နောက် ၁၉၉၃ ခုနှစ်တွင် စီမံကိန်းနှင့် ဘဏ္ဍာရေးဝန်ကြီးဌာနမှ အမျိုးသားစီမံကိန်းနှင့် စီးပွားရေးဖွံ့ဖြိုးတိုးတက်မှု ဝန်ကြီးဌာန နှင့် ဘဏ္ဍာရေးနှင့် အခွန် ဝန်ကြီးဌာန ဟူ၍ ဝန်ကြီးဌာန (၂)ခု ပြင်ဆင်ဖွဲ့စည်းခဲ့ရာ အမျိုးသားမှတ်တမ်းများမော်ကွန်းတိုက်ဦးစီး ဌာနသည် ဖော်ပြပါနေ့မှစ၍ အမျိုးသားစီမံကိန်းနှင့် စီးပွားရေးဖွံ့ဖြိုးတိုးတက်မှု ဝန်ကြီးဌာနအောက်သို့ ရောက်ရှိခဲ့သည်။
၂၀၀၀ ပြည့်နှစ်တွင် အမျိုးသားမှတ်တမ်းနှင့်မော်ကွန်းဥပဒေဆိုင်ရာ လုပ်ထုံး လုပ်နည်းများကို ပြင်ဆင်ထုတ်ပြန်ခဲ့သည်။
အမျိုးသားမှတ်တမ်းနှင့်မော်ကွန်းဥပဒေအား ပြင်ဆင်သည့် ဥပဒေ (Amendment) ကို ၂၀၀၇ ခုနှစ် ၊ ဖေဖော်ဝါရီလ (၂၁) ရက်နေ့တွင် နိုင်ငံတော် အေးချမ်းသာယာရေးနှင့် ဖွံ့ဖြိုးရေးကောင်စီ၏ ဥပဒေအမှတ် (၂/၂၀၀၇)ဖြင့် ထုတ်ပြန်ခဲ့သည်။
၂၀၁၂ ခုနှစ်၊ ဖေဖော်ဝါရီလ ၁၂ ရက်နေ့တွင် ဝန်ထမ်းအင်အား (၂၆၅)ဦးဖြင့် အဆင့်(၁) ဦးစီးဌာနအဖြစ် တိုးမြှင့်ခဲ့သည်။
စတင် ထိန်းသိမ်းထားသော မှတ်တမ်းများမှာ နိုင်ငံခြားရေး ဝန်ကြီးဌာန နှင့် တိုင်းနှင့်ပြည်နယ် ၁၄ ခု တို့မှ လွှဲပြောင်းပေးအပ်သော ဗြိတိသျှကိုလိုနီ ခေတ် (၁၈၃၅−၁၉၄၈) မှတ်တမ်းများ ဖြစ်သည်။
၁၉၈၂ ခုနှစ်တွင် အမျိုးသားမော်ကွန်းတိုက်အင်အား ဖြည့်တင်းရေးစီမံချက် (Strengthening of National Archives Project) ဖြင့် ယူနက်စကို (UNESCO) မှ အကြံပေးပညာရှင် (၇)ဦး လာရောက်၍ ဝန်ထမ်းများအား လေ့ကျင့် သင်ကြားပေးခြင်း၊ လုပ်ငန်းပိုင်းဆိုင်ရာ အကြံပေးခြင်း၊ ဝန်ထမ်းများအား ပြည်ပနိုင်ငံ မော်ကွန်းတိုက်များသို့ လေ့လာရေးခရီးများ / သင်တန်းများ စေလွှတ်လေ့ကျင့်ပေးခြင်းများ ပြုလုပ်ခဲ့သည်။
လုပ်ငန်းတာဝန်များ အမျိုးသားမှတ်တမ်းများ မော်ကွန်းတိုက် ဦးစီးဌာန၏ လုပ်ငန်းတာဝန်များမှာ နိုင်ငံ၏သမိုင်းဝင် မော်ကွန်းဆိုင်ရာ အထောက်အထားများကို မပျောက်မပျက် ရေရှည်ထိန်းသိမ်းထားရှိရန်၊ သုတေသနလုပ်ငန်းများနှင့် ရည်ညွှန်းကိုးကားမှုတို့အတွက် ဝန်ဆောင်မှုပေးရန် နှင့် မော်ကွန်းပညာရပ်၏ အရေးပါမှုကို ပြည်သူလူထုအတွင်း သိရှိပြန့်ပွားစေရန် တို့ဖြစ်ကြသည်။
ရည်ရွယ်ချက် အမျိုးသားမှတ်တမ်းများ မော်ကွန်းတိုက် ဦးစီးဌာန၏ ရည်ရွယ်ချက်များမှာ အောက်ပါအတိုင်းဖြစ်သည်။
သတင်းအချက်အလက်တန်ဖိုး၊ အထောက်အထားတန်ဖိုး စသည့် တန်ဖိုး ရှိသော အမျိုးသားမှတ်တမ်းများနှင့် မော်ကွန်းများကို တစ်စုတစ်စည်းတည်း ထာဝစဉ် လုံခြုံစွာ မပျက်မစီး သိမ်းဆည်းထားနိုင်စေရန်၊ ပြည်တွင်းပြည်ပရှိ သမိုင်းဝင်မှတ်တမ်းများနှင့် မော်ကွန်းများ၊ အစိုးရအဖွဲ့အစည်းသာမက အခြားအဖွဲ့အစည်းများ၊ ပုဂ္ဂိုလ်များတို့၏ လက်ဝယ်၌ရှိသော သမိုင်းဝင်မှတ်တမ်းများနှင့် မော်ကွန်းများကို အမျိုးသားရေးတာဝန်တစ်ရပ်အနေဖြင့် လွှဲပြောင်းလက်ခံရယူ စုဆောင်းရန်၊ အပြည်ပြည်ဆိုင်ရာ မော်ကွန်းတိုက်အဖွဲ့အစည်းများနှင့် ဆက်သွယ်၍ မှတ်တမ်း စီမံခန့်ခွဲရေးနှင့် မော်ကွန်းအုပ်ချုပ်ရေးပညာရပ် တိုးတက်မြင့်မားစေရန်၊ သိမ်းဆည်းထားသော အမျိုးသားမော်ကွန်းများမှ ကောက်နှုတ်ဖော်ထုတ်၍ ပြည်သူလူထုအသိဉာဏ် တိုးတက်ပြန့်ပွားစေပြီး နိုင်ငံတော်၏ နိုင်ငံရေး ၊ စီးပွားရေး ၊ လူမှုရေးဦးတည်ချက်များကို အထောက်အကူဖြစ်စေရေးအတွက် ဆောင်ရွက်ရန်။
ညွှန်ကြားရေးမှူးချုပ်များ စဉ်အမည်တာဝန်သက်တမ်းရင်းမြစ်၁။
ဒေါက်တာ မျိုးမင်းကြည်ဝင်း၇ ဩဂုတ် ၂၀၂၅ - ယနေ့အထိ အကိုးအကား Category:မြန်မာနိုင်ငံရှိ အစိုးရအဖွဲ့အစည်းများ Category:မော်ကွန်းတိုက်။
စီမံကိန်းရေးဆွဲရေးဦးစီးဌာနသည် အမျိုးသားစီမံကိန်းနှင့် စီးပွားရေးဖွံ့ဖြိုးတိုးတက်မှု ဝန်ကြီးဌာန လက်အောက်ရှိ ဦးစီးဌာနတစ်ခု ဖြစ်သည်။
လက်ရှိအချိန်တွင် ဌာနဖွဲ့စည်းပုံအရ ဒေသဆိုင်ရာဦးစီးဌာနရုံးများကို ပြည်နယ်နှင့် တိုင်းဦးစီးဌာနရုံးပေါင်း (၁၇)ရုံး၊ ခရိုင်ဦးစီးဌာနရုံးပေါင်း (၆၇)ရုံးနှင့် မြို့နယ်ဦးစီး ဌာနရုံး ပေါင်း(၃၂၆)ရုံး၊ စုစုပေါင်းဝန်ထမ်း အင်အား (၂၅၄၉) ဦးဖြင့် အကောင် အထည်ဖော် ဆောင်ရွက်လျက် ရှိသည်။
သမိုင်းကြောင်း ၁၉၈၉ ခုနှစ်၊ ဇွန်လအထိ ကာလအတွင်း စီမံကိန်းရေးဆွဲရေးဦးစီး ဌာနအောက်ရှိ ဒေသဆိုင်ရာရုံးများကို ပြည်နယ်နှင့်တိုင်းအဆင့် ရုံးပေါင်း (၁၄) ရုံးနှင့် မြို.နယ်အဆင့် ရုံးပေါင်း (၂၃၈)ရုံး တို့ ဖွဲ့စည်းဖွင့်လှစ်ပြီး လုပ်ငန်းဆောင်ရွက်ခဲ့သည်။
၁၉၈၉ ခုနှစ်နောက်ပိုင်းတွင် ပြောင်းလဲကျင့်သုံးလာသည့် စီးပွားရေးမူဝါဒများအရ မြို့နယ်ရုံးများကို ပေါင်းစည်း၍ ခရိုင်ရုံးများအဖြစ် ပြန်လည် ဖွဲ့စည်းဆောင်ရွက်ခဲ့ပြီး ဌာနလုပ်ငန်းများကို ဗဟိုအဆင့်၊ ပြည်နယ်နှင့် တိုင်းအဆင့် နှင့် ခရိုင်အဆင့်ဟူ၍ အဆင့်(၃)ဆင့် ခွဲခြားသတ်မှတ် ဆောင်ရွက်ခဲ့သည်။
၁၉၉၉ ခုနှစ်တွင် ပြန်လည်ပြုပြင်ခဲ့သည့် ဌာနဖွဲ့စည်းပုံအသစ်အရ မြို့နယ်အဆင့် ဦးစီးဌာနရုံးများကို ပြန်လည်ဖွဲ့စည်း ဖွင့်လှစ်ဆောင်ရွက်ခဲ့သည်။
မြို့နယ်အဆင့် ဦးစီးဌာ ရုံးများကို ပြန်လည်ဖွင့်လှစ် ဆောင်ရွက်ရခြင်း၏ ရည်ရွယ်ချက်မှာ မြို့နယ်၏ စီးပွားရေးအခြေအနေမှန်များကို စိစစ်သုံးသပ်ခြင်းဖြင့် ဖွံ့ဖြိုးမှုလုပ်ငန်းများကို အောက်ခြေအဆင့်မှစ၍ ထိရောက်စွာအကောင် အထည်ဖော် ဆောင်ရွက်နိုင်ရန် ဖြစ်သည်။
ရည်မှန်းချက်များ စီမံကိန်းရေးဆွဲရေးဦးစီးဌာန၏ ရည်မှန်းချက်များမှာ အောက်ပါအတိုင်းဖြစ်သည်။
ဖွံ့ဖြိုးတိုးတက်မှုအတွက် စီမံကိန်းရေးဆွဲရာတွင် လိုအပ်သည့် ကိန်းဂဏန်း စာရင်းဇယားများ ပြည့်စုံ တိကျ မှန်ကန်ရေးအတွက် တိုင်းဒေသကြီး၊ ပြည်နယ်၊ ဝန်ကြီးဌာနများနှင့် ပေါင်းစပ် ဆောင်ရွက်ရန်၊ SNA 2008 စနစ်သို့ ပြောင်းလဲတွက်ချက်ရေးကို ဆောင်ရွက်နိုင်ရန် ဝန်ကြီးဌာနများနှင့် တိုင်းဒေသကြီး/ ပြည်နယ်/ မြို့နယ် အဆင့်အထိ အဆင့်ဆင့် သင်တန်းများ၊ ဆွေးနွေးပွဲများ ပြုလုပ်ဆောင်ရွက်ရန်၊ ကျေးလက်ဒေသ ဖွံ့ဖြိုးရေးနှင့် ဆင်းရဲမှုကို တစ်နှစ်အတွင်း ၂% လျော့ကျ စေရေး အတွက် ဗဟိုနှင့် အထောက်အကူပြု လုပ်ငန်းကော်မတီများ၏ လုပ်ဆောင်ချက် များကို ညှိနှိုင်းရန်၊ UNDP နှင့် ပူးပေါင်း၍ ဆောင်ရွက်ပြီးစီးသည့် IHLCA စစ်တမ်းရလဒ်များ၊ UNICEF နှင့် ပူးပေါင်း၍ ဆောင်ရွက်ပြီးစီးသည့် MICS စစ်တမ်း ရလဒ် များကို တိုင်းဒေသကြီးနှင့် ပြည်နယ်အစိုးရ အဖွဲ့များအား သွားရောက်၍ ဆွေးနွေးပွဲများ ကျင်းပရန်၊ MICS 2013 (Multiple Indicator Cluster Survey) စစ်တမ်းကောက်ယူ ရေး ဆက်လက်ဆောင်ရွက်ရန်၊ လူ့စွမ်းအား ဖွံ့ဖြိုးတိုးတက်ရေးအတွက် အပြည်ပြည်ဆိုင်ရာ အဖွဲ့အစည်း များနှင့် ချိတ်ဆက်ဆောင်ရွက်ရန်။
စီမံကိန်းစိစစ်ရေးနှင့် တိုးတက်မှုအစီရင်ခံရေး ဦးစီးဌာနကို အမျိုးသားစီမံကိန်းနှင့် စီးပွားရေးဖွံ့ဖြိုးတိုးတက်မှု ဝန်ကြီးဌာန၏ အုပ်ချုပ်မှုအောက်၌ ၁၉၇၂ခုနှစ်၊ အောက်တိုဘာလ(၁)ရက်နေ့တွင် စတင်ဖွဲ့စည်းခဲ့သည်။
လုပ်ငန်းတာဝန်များ စီမံကိန်းစိစစ်ရေးနှင့် တိုးတက်မှုအစီရင်ခံရေး ဦးစီးဌာန၏ လုပ်ငန်းတာဝန်များမှာ- လုပ်ငန်းစီမံကိန်းသစ်များ၊ တိုးချဲ့လုပ်ငန်းစီမံကိန်းများ အဆိုပြုတင်ပြသည့်အဆင့်မှ အကောင်အထည်ဖော် ပြီးစီးသည့်အဆင့်အထိ စိစစ်တင်ပြခြင်း၊ နိုင်ငံပိုင်စီးပွားရေးလုပ်ငန်းများ၏ တိုးတက်မှုကို အစီရင်ခံခြင်း၊ အစိုးရဝန်ထမ်းအဖွဲ့အစည်းများ၏ ဖွဲ့စည်းပုံကိုစိစစ်တင်ပြခြင်း နှင့် အခါအားလျှော်စွာ ပေးအပ်သည့် အခြားတာဝန်များကို ဆောင်ရွက်ခြင်း တို့ဖြစ်သည်။
စီမံကိန်းစိစစ်ရေးနှင့် တိုးတက်မှုအစီရင်ခံရေး ဦးစီးဌာနသည် အထက်ပါတာဝန်များအပြင် အောက်ပါ အဖွဲ့အစည်းများ၏ ရုံးလုပ်ငန်းတာဝန်များကိုလည်း ဆောင်ရွက်သည်။
နိုင်ငံပိုင်ပစ္စည်းများအား ပုဂ္ဂလိကပိုင်ပြုလုပ်ရေးကော်မရှင် စီမံကိန်းနှင့် ဖွဲ့စည်းပုံစိစစ်ရေးအဖွဲ့ နိုင်ငံပိုင်သိမ်းဆည်းထားသော ပစ္စည်းများ အိမ်ရာစီမံကိန်းများရှိ အဆောက်အဦများနှင့် မြေယာကွက်များ စီမံခန့်ခွဲမှုကော်မတီ ဖွဲ့စည်းပုံ စီမံကိန်းစိစစ်ရေးနှင့် တိုးတက်မှုအစီရင်ခံရေး ဦးစီးဌာနသည် အောက်ပါ ဌာနခွဲများဖြင့် လုပ်ငန်းတာဝန် များကို ဆောင်ရွက်လျက်သည်။
စီမံကိန်းစိစစ်ရေးဌာနခွဲ(၁) စီမံကိန်းစိစစ်ရေးဌာနခွဲ(၂) စီမံကိန်းစိစစ်ရေးဌာနခွဲ(၃) စီမံကိန်းလုပ်ငန်းတန်ဖိုးစိစစ်ရှေးဌာနခွဲ ပြန်လည်စိစစ်သုံးသပ်ရေးဌာနခွဲ(၁) ပြန်လည်စိစစ်သုံးသပ်ရေးဌာနခွဲ(၂) တိုးတက်မှုအစီရင်ခံရေးဌာနခွဲ(၁) တိုးတက်မှုအစီရင်ခံရေးဌာနခွဲ(၂) ဖွဲ့စည်းပုံစိစစ်ရေးဌာနခွဲ ညွှန်ကြားရေးမှူးချုပ်ရုံးနှင့် ငွေစာရင်းဌာနခွဲ သုတေသနလေ့ကျင့်ရေးနှင့်ကွန်ပျုတာဌာနခွဲ စီမံခန့်ခွဲရေးဌာနခွဲ စီမံကိန်းစိစစ်ရေးနှင့် တိုးတက်မှုအစီရင်ခံရေး ဦးစီးဌာန၏ ခွင့်ပြုအင်အားမှာ အရာထမ်းရာထူး (၆၄)နေရာ၊ အမှုထမ်းရာထူး (၁၆၈)နေရာ၊ စုစုပေါင်းရာထူး (၂၃၂)နေရာဖြင့် လုပ်ငန်းများကို ဆောင်ရွက်လျက် ရှိသည်။
အမျိုးသားစီးပွားရည်မှန်းချက်များနှင့်အညီ ပြည်ပနိုင်ငံ အဖွဲ့အစည်းများနှင့် စီးပွားရေး ပူးပေါင်း ဆောင်ရွက်မှုကို တိုးမြှင့်ဆောင်ရွက်ရန် ရည်ရွယ်၍ နိုင်ငံခြားစီးပွားဆက်သွယ်ရေးဦးစီးဌာနကို အမျိုးသားစီမံကိန်းနှင့် စီးပွားရေးဖွံ့ဖြိုးတိုးတက်မှု ဝန်ကြီးဌာန လက်အောက်တွင် ဖွဲ့စည်းထားရှိသည်။
သမ္မတ ဦးထင်​ကျော်လက်ထက်တွင် စီမံကိန်းနှင့် ဘဏ္ဍာ​ရေး ဝန်ကြီးဌာန လက်​အောက်တွင် ဖွဲ့စည်းခဲ့သည်။
၂၀၁၈ခုနှစ် နိုဝင်ဘာလ ၁၉ရက်​နေ့ သမ္မတ ဦးဝင်းမြင့် လက်ထက်တွင် ဤဦးစီးဌာနနှင့် ရင်းနှီးမြှုပ်နှံမှုနှင့် ကုမ္ပဏီများညွန်ကြားမှုဦးစီးဌာနတို့ကို ခွဲထုတ်ကာ ရင်းနှီးမြှပ်နှံမှုနှင့် နိုင်ငံခြားစီးပွားဆက်သွယ်ရေးဝန်ကြီးဌာန အဖြစ် ဖွဲ့စည်းခဲ့သည်။
ရည်ရွယ်ချက်များ ပြည်ပစီးပွားရေးပူးပေါင်းဆောင်ရွက်မှုတိုးမြှင့်ရန်၊ မဲခေါင်ဒေသခွဲ စီးပွားရေးပူးပေါင်း ဆောင်ရွက်မှုအစီအစဉ်များ အကောင်အထည်ဖော် ဆောင်ရွက်ရာတွင် ညှိနှိုင်းရန်နှင့် အတူတကွပူးပေါင်းဆောင်ရွက်ရန်၊ ကုလသမဂ္ဂအဖွဲ့အစည်းများနှင့် နိုင်ငံတကာအစိုးရမဟုတ်သော အဖွဲ့အစည်းများနှင့် ပူးပေါင်းဆောင်ရွက်မှုအစီအစဉ်အရ လူမှုစီးပွားဖွံ့ဖြိုး တိုးတက်မှု စီမံချက်များ အကောင်အထည်ဖော် ဆောင်ရွက်ရာတွင် လွယ်ကူချောမွေ့စေရန်၊ မြန်မာနိုင်ငံအနေဖြင့် အာဆီယံဥက္ကဋ္ဌဖြစ်မည့် ၂၀၁၄ ခုနှစ်တွင် အာဆီယံ စီးပွားရေးဝန်ကြီး၏ အတွင်းရေးမှူးရုံးတာဝန်များ ဆောင်ရွက်ရန်၊ ၂၀၁၅ ခုနှစ်တွင် အာဆီယံစီးပွားရေးအသိုက်အဝန်း အောင်မြင်ရန်။
လုပ်ငန်းတာဝန်များ နိုင်ငံတော်၏ လူမှုစီးပွား ဖွံ့ဖြိုးတိုးတက်ရေးအတွက် နိုင်ငံတော်အစိုးရမှ ချမှတ်ထားသော မူဝါဒများနှင့် လမ်းညွှန်ချက်များနှင့်အညီ ဖွံ့ဖြိုးမှုလုပ်ငန်းစီမံကိန်းများ ထိရောက်စွာ အကောင်အထည်ဖော် ဆောင်ရွက်ရာတွင် လိုအပ်သောချေးငွေ၊ အကူအညီနှင့် ပညာတော်သင် သင်တန်းများ စေလွှတ်ခြင်း အပါအဝင်၊ ကျွမ်းကျင်မှုအကူအညီများ ရရှိရေးအတွက် နိုင်ငံတကာ အဖွဲ့အစည်းများ၊ နိုင်ငံ အချင်းချင်း ပူးပေါင်း ဆောင်ရွက်သည့် အဖွဲ့အစည်းများ၊ နိုင်ငံအများနှင့် ပူးပေါင်း ဆောင်ရွက်သည့် အဖွဲ့အစည်းများနှင့် ကုလသမဂ္ဂ အဖွဲ့အစည်းများနှင့် ညှိနှိုင်းဆက်သွယ်ရာ ဗဟိုဌာန (Focal point) အဖြစ် ဆောင်ရွက်သည်။
ဖွဲ့စည်းပုံ နိုင်ငံခြားစီးပွား ဆက်သွယ်ရေး ဦးစီးဌာနတွင် လက်ရှိ ဝန်ထမ်းအင်အား(၇၁)ယောက် ရှိပြီး ညွှန်ကြားရေးမှူးချုပ်၊ ဒုတိယ ညွှန်ကြားရေးမှူးချုပ်၊ ညွှန်ကြားရေးမှူး(၂)ဦး၊ ဒုတိယ ညွှန်ကြား ရေးမှူး(၃)ဦး၊ လက်ထောက်ညွှန်ကြားရေးမှူး (၁၁)ဦး၊ ဦးစီးအရာရှိ (၂၀)ဦး နှင့် အမှုထမ်း ဝန်ထမ်း (၃၃)ဦး တာဝန်ထမ်းဆောင်လျက်ရှိသည်။
နိုင်ငံခြားစီးပွားဆက်သွယ်ရေး ဦးစီးဌာနတွင် စီးပွားရေးနှင့် ကျွမ်းကျင်မှု နည်းပညာ ပူးပေါင်းဆောင်ရွက်မှု အစီအစဉ်အရ လုပ်ငန်းတာဝန်များကို စီမံခန့်ခွဲနိုင်ရေးအတွက် အောက်ဖော်ပြပါ ဌာနခွဲ(၅)ခုမှ တာဝန်ယူ ဆောင်ရွက်သည်။
နိုင်ငံအချင်းချင်း စီးပွားရေး ပူးပေါင်း ဆောင်ရွက်မှု ဌာနခွဲ ပြည်ထောင်စု သမ္မတ မြန်မာနိုင်ငံနှင့် နှစ်နိုင်ငံချင်း ပူးပေါင်းဆောင်ရွက်သည့် နိုင်ငံများ၊ အဖွဲ့အစည်းများအကြား စီးပွားရေးနှင့် ကျွမ်းကျင်မှုဆိုင်ရာ ပူးပေါင်းဆောင်ရွက်ရေး အစီအစဉ်များနှင့် စပ်လျဉ်း၍ တာဝန်ယူ ဆောင်ရွက်ခြင်း၊ အပြည်ပြည်ဆိုင်ရာအဖွဲ့အစည်းများနှင့် စီးပွားရေးပူးပေါင်းဆောင်ရွက်မှုဌာနခွဲ ပြည်ထောင်စု သမ္မတ မြန်မာနိုင်ငံနှင့် ကမ္ဘာ့ဘဏ်၊ အပြည်ပြည်ဆိုင်ရာ ငွေကြေးရန်ပုံငွေအဖွဲ့ ၊ အာရှဖွံ့ဖြိုးတိုးတက်ရေးဘဏ် နှင့် အိုပက် ရန်ပုံငွေအဖွဲ့ ကဲ့သို့ အပြည်ပြည်ဆိုင်ရာ အဖွဲ့အစည်းများအကြား စီးပွားရေးနှင့် ကျွမ်းကျင်မှုဆိုင်ရာ ပူးပေါင်း ဆောင်ရွက်ရေး အစီအစဉ်များကို ညှိနှိုင်းဆောင်ရွက်ရာတွင် တာဝန်ယူ ဆောင်ရွက်‌ပေးခြင်း၊ ကုလသမဂ္ဂဌာနခွဲ ပြည်ထောင်စု သမ္မတ မြန်မာနိုင်ငံနှင့် ကုလသမဂ္ဂအဖွဲ့အစည်းများ၊ နိုင်ငံတကာ အစိုးရမဟုတ်သော အဖွဲ့အစည်းများအကြား စီးပွားရေးနှင့် ကျွမ်းကျင်မှုဆိုင်ရာ ပူးပေါင်း ဆောင်ရွက်ရေး အစီအစဉ်များကို ညှိနှိုင်းဆောင်ရွက်ရာတွင် တာဝန်ယူ ဆောင်ရွက်‌ပေးခြင်း၊ ဥပဒေရေးရာဌာနခွဲ ပြည်ပနိုင်ငံ၊ အဖွဲ့အစည်းနှင့် ချုပ်ဆိုမည့် သဘောတူစာချုပ်များအပေါ် ဥပဒေဆိုင်ရာ အကြံဉာဏ် သဘောထားများကို နိုင်ငံတော်မှ ချမှတ်ထားသည့် ဥပဒေ၊ လုပ်ထုံးလုပ်နည်းများ နှင့်အညီ စိစစ်ပေးခြင်း၊ အာဆီယံဌာနခွဲ အာဆီယံ စီးပွားရေးအသိုက်အဝန်းဆိုင်ရာ ပူးပေါင်း ဆောင်ရွက်ရေးနှင့် လွယ်ကူချောမွေ့စေရေး လုပ်ငန်းစဉ်တွင် အာဆီယံစီးပွားရေးဝန်ကြီးအတွက် ရုံးလုပ်ငန်းတာဝန်များကို ဆောင်ရွက်ရန်၊ အကိုးအကား Category:မြန်မာနိုင်ငံရှိ အစိုးရအဖွဲ့အစည်းများ။
ဟယ်လင် သောမတ်စ် (၁၉၂၀-၂၀၁၃) သည် အိမ်ဖြူတော်သတင်းသမားလောကတွင် အမျိုးသမီးသတင်းထောက်ဘဝဖြင့် အမျိုးသားများနှင့် ရင်ဘောင်တန်းကာ ပထမဦးဆုံးသတင်းလိုက်ခဲ့သူဖြစ်သည်။
၂၀၁၃ ခုနှစ် ဇူလိုင်လ ၂၀ ရက်နေ့တွင် ကွယ်လွန်ကာ သူမကွယ်လွန်ချိန်တွင် အသက် ၉၂ နှစ်ရှိပြီဖြစ်သည်။
ဘဝဇာတ်ကြောင်း သူမအမည် အပြည့်အစုံက ဟယ်လင် အေမီလီယာ သောမတ်စ်ဖြစ်သည်။
၁၉၂၀ ပြည့်နှစ် ဩဂုတ်လ ၄ ရက်နေ့တွင် မွေးဖွားခဲ့သည်။
ဟယ်လင့်ကို ကင်တပ်ကီပြည်နယ်၊ ဝင်ချက်စ်တာမြို့တွင် မွေးဖွားသည်။
ဂျော့နှင့် မေရီသောမတ်စ်တို့၏ သားသမီး ဆယ်ယောက်အနက် သတ္တမမြောက်သမီးဖြစ်သည်။
မိဘများသည် လက်ဘနွန်နိုင်ငံ၊ ထရီပိုလီမှ အမေရိကန်ပြည်ထောင်စုသို့ ရောက်လာကာ အခြေချနေထိုင်ခဲ့သူများဖြစ်သည်။
သူမသည် မီချီဂန်ပြည်နယ်၊ ဒက်ထရွိုက်တွင် ကြီးပြင်းလာခဲ့ရသည်။
သူ့ဖခင်က ကုန်စုံဆိုင်တစ်ဆိုင်ဖွင့်ထားသည်။
သူမသည် အထက်တန်းကျောင်းတွင် တက်နေစဉ်ကတည်းက သတင်းသမားတစ်ယောက်ဖြစ်ရန် ဆန္ဒပြင်းပြခဲ့သူဖြစ်သည်။
အထက်တန်းအောင်ပြီးနောက် ဒက်ထရွိုက်မြို့ရှိ Wayne တက္ကသိုလ်သို့ ဝင်ခွင့်ရခဲ့သည်။
၁၉၄၂ ခုနှစ်တွင် အင်္ဂလိပ်စာပေ အဓိကဖြင့် ဘွဲ့ရရှိခဲ့သည်။
ထိုစဉ်က Wayne တက္ကသိုလ်သည် သတင်းမီဒီယာဘွဲ့အတွက် သင်ကြားခြင်း မရှိသေးပေ။
သတင်းသမားဖြစ်လာပုံ ဟယ်လင် သောမတ်စ်သည် စာရေးဆရာ၊ သတင်းထောက်၊ အိမ်ဖြူတော် သတင်းလိုက်အဖွဲ့ဝင်၊ နိုင်ငံရေးဝေဖန်အကြံပေးစသည့် ဂုဏ်ထူးများကို ပိုင်ဆိုင်ထားသူလည်းဖြစ်သည်။
ထိုဂုဏ်ထူးများကို ဟယ်လင်တစ်ယောက် အလုပ်မလုပ်ဘဲထိုင်ပြီး ရလာခဲ့ခြင်းတော့ မဟုတ်ပေ။
ဟယ်လင်သည် သတင်းသမားတစ်ဦးအဖြစ် တာဝန်ထမ်းဆောင်နိုင်ရန်အတွက် ဝါရှင်တန်ဒီစီသို့ ရောက်လာခဲ့သည်။
Washington Daily News တွင် စတင်ဝင်ရောက်အမှုထမ်းသည်။
ရှစ်လအကြာတွင် သပိတ်မှောက်သူများနှင့် ပူးပေါင်း ခဲ့သောကြောင့် အလုပ်ထုတ်ခံရသည်။
၁၉၄၃ ခုနှစ်တွင် United Press တွင် ရေဒီယိုသတင်းများရေးသားသူအဖြစ် တစ်ပတ်လျှင် ၂၄ ဒေါ်လာဖြင့် အလုပ်ဝင်လုပ် သည်။
ယနေ့ခေတ်ငွေတန်ဖိုးနှင့်ဆိုလျှင် ၃၁၈ ဒေါ်လာခန့်နှင့် ညီသည်။
လူမှုရေးလုပ်ငန်းသတင်းများ၊ အမျိုးသမီးလှုပ်ရှားမှု သတင်းများနှင့် အနုပညာရှင်တို့အကြောင်း သတင်းများကို ရေးသားရသည်။
နှစ်ကြာလာသည့်အခါတွင် ဝါရှင်တန်ရှိ နာမည် ကျော် အနုပညာရှင်များအကြောင်းကို အင်တာဗျူး များဖြင့် ရေးသားဖော်ပြခွင့်ရခဲ့သည်။
ဘဝဖြတ်သန်းမှု ၁၉၅၅ ခုနှစ်တွင် အမေရိကန်ပြည်ထောင်စု တရားရေးဌာနသတင်းများကို ရေးသားရန် တာဝန်ပေးအပ်ခြင်းခံရသည်။
နောက်ပိုင်းတွင် အမေရိကန် ကျန်းမာရေးဌာနနှင့် ပါလီမန်သတင်းများကို ရေးသားသူဖြစ်လာသည်။
၁၉၅၉ ခုနှစ်မှ ၁၉၆၀ ပြည့်နှစ်အထိ အမျိုးသမီးသတင်းကလပ်တွင် ဥက္ကဋ္ဌတာဝန်ကို ထမ်းဆောင်ခဲ့ရသည်။
၁၉၅၉ ခုနှစ်တွင် အမေရိကန်သို့ရောက်လာသော ဆိုဗီယက်ရုရှားခေါင်းဆောင် ခရုရှက်မိန့်ခွန်းပြောပွဲသို့ အမျိုးသမီး သတင်းထောက်များ သတင်းတက်ယူခွင့်ကို ပိတ်ပင်ခဲ့သည့် အမျိုးသားအသင်းကလပ်သို့ အမျိုးသမီးသတင်းထောက်အချို့နှင့်အတူ အတင်း ဝင်ရောက် သတင်းယူခဲ့သည်။
၁၉၆၀ ပြည့်နှစ် နိုဝင်ဘာလတွင် ဂျွန်အက်ဖ် ကနေဒီ သမ္မတပြန်ဖြစ်လာပြီးနောက် မိမိအမြင်များကို လွတ်လပ်စွာရေးသား ဖော်ထုတ်တင်ပြတတ်သဖြင့် နာမည်ရလာသည်။
၁၉၆၁ ခုနှစ် ဇန်နဝါရီလမှစတင်ကာ အိမ်ဖြူတော် UPI သတင်းထောက်အဖြစ် စတင် တာဝန်ထမ်းဆောင်ခွင့် ရရှိခဲ့သည်။
ထိုအချိန်မှ စတင်ပြီး သတင်းလောကတွင် သူမကို "Sitting Buddha" ဟူ၍လည်းကောင်း၊ "First Lady of the Press" ဟုသည့် အမည်များဖြင့်လည်းကောင်း လူသိများခဲ့ရသည်။
၂၀၀၉ ခုနှစ် ဖေဖော်ဝါရီလ ၉ ရက်နေ့၊ အိုဘားမား သမ္မတဖြစ်လာပြီး ပထမဦးဆုံး သတင်းစာရှင်းလင်းပွဲတွင် ဟယ်လင် တစ်ယောက် သတင်းမီဒီယာသမားများ၏ ရှေ့ဆုံးတန်းတွင်ထိုင်ကာ သမ္မတသစ်၏ ဂုဏ်ပြုခြင်းခံခဲ့ရသည်။
အိုဘားမားက“ဟယ်လင်… ကျွန်တော် စိတ်လှုပ်ရှားလွန်းလို့ ဘာပြောရမှန်းတောင် မသိတော့ဘူး” ဟု ပြောကာ အလေးပေးခဲ့သည်။
ဟယ်လင်သည် United Press International (UPI) သတင်းဌာနတွင် ယခင် United Press ဟုခေါ်ချိန် ကတည်းက သတင်းသမားအဖြစ် ၅၇ နှစ်အကြာ တာဝန်ထမ်းဆောင်ခဲ့သူဖြစ်သည်။
သတင်းစာတိုက်ကို သတင်းထောက်ဘဝ ဖြင့် စတင်ဝင်ရောက်ခဲ့သည်။
နောက်ပိုင်း အိမ်ဖြူတော်သတင်းအဖွဲ့ မန်နေဂျာဖြစ်လာသည်။
၂၀၀၀ မှ ၂၀၁၀ ပြည့်နှစ်အထိ Hearst Newspapers တွင် ကော်လံစားသတင်းထောက်အဖြစ် တာဝန်ထမ်းဆောင်ခဲ့ သည်။
ပြည်တွင်းသတင်းများနှင့် အိမ်ဖြူတော်အကြောင်းများ ရေးသားခဲ့သည်။
အမေရိကန်သမ္မတ ၁၁ ဆက်တိုင်အောင် သတင်းစီမံအုပ်ချုပ်ရေးတာဝန်များကို ထမ်းဆောင်ပေးခဲ့သည်။
သမ္မတ အိုင်စင်ဟောင်ဝါ လက်ထက်မှသည်၊ သမ္မတ အိုဘားမား ဒုတိယသက်တမ်းကာလအထိ တာဝန်ထမ်းဆောင်ခဲ့သူလည်းဖြစ်သည်။
ဟယ်လင်တစ်ယောက် အမျိုးသားသတင်းကလပ်တွင် ပထမဦးဆုံး အမျိုးသမီး အရာရှိတစ်ယောက်အဖြစ် တာဝန်ထမ်းဆောင်ခွင့်ရရှိခဲ့သည်။
ထို့ပြင် အိမ်ဖြူတော်သတင်းအဖွဲ့တွင်လည်း ပထမဦးဆုံး အမျိုးသမီးသတင်းထောက်အဖြစ် ဝင်ရောက်ခွင့်ရရှိခဲ့သည်။
ထို့ပြင် နာမည်ကျော် Gridiron ကလပ်တွင်လည်း ပထမဦးဆုံးဝင်ရောက်ခွင့်ရသည့် အမျိုးသမီး သတင်းထောက်ဖြစ်သည်။
သူမဘဝတစ်လျှောက် စာအုပ် ၆ အုပ်ရေးသားခဲ့သည်။
နောက်ဆုံးစာအုပ် "Listen Up, Mr. President: Everything You Always Wanted Your President to Know and Do " ကို ၂၀၀၉ ခုနှစ်တွင် ကရစ် ကရောဖို့ဒ်နှင့်တွဲပြီး ရေးသားခဲ့သည်။
၂၀၁၀ ပြည့်နှစ် ဇွန်လ ၇ ရက်နေ့တွင် ဟယ်လင်သည် Hearst သတင်းစာတိုက်မှ အနားယူခဲ့သည်။
မှတ်မှတ်ရရ ထိုအချိန်တွင် သူမသည် အစ္စရေးနိုင်ငံ၊ အစ္စရေး ဂျူးလူမျိုးများနှင့် အစ္စရေး-ပါလက်စတိုင်းပဋိပက္ခများကို အငြင်းပွားဖွယ်ရာ မှတ်ချက်များ ပေးပြီးသည့်အချိန်နှင့်လည်း တိုက်ဆိုင်နေသည်။
၂၀၀၈ ခုနှစ်တွင် သူမနှင့် ပတ်သက်ပြီး Christian Science Monitor က “သောမတ်စ်သည် အမေရိကန်နိုင်ငံရေးကို ရဲဝံ့စွာ ဖော်ထုတ်ရေးသားတတ်သူဖြစ်သည်။
ပြောရဲဆိုရဲရှိသည်။
ဗြောင်ကျကျပြောဆိုဝေဖန်တတ်သည်။
မိမိစိတ်ထဲရှိသမျှကို လည်း မငဲ့မကွက် ပြောတတ်သည်။
သူ့အယူအဆများကို အမေရိကန် အမြင့်ဆုံးအာဏာပိုင်များက လေးစားကြသည့်အပြင် တစ်ကမ္ဘာလုံးကပါ အသိအမှတ်ပြုခြင်းခံရသူဖြစ်သည်” ဟု ဝေဖန်ရေးသားပြီး ဂုဏ်ပြုခဲ့သည်။
ဟယ်လင်သည် ၂၀၀၀ ပြည့်နှစ်ခန့်က ကျူးဘားနိုင်ငံခေါင်းဆောင် ဖီဒယ်လ် ကက်စထရိုအား အမေရိကန်ဒီမိုကရေစီနှင့် ကျူးဘားဒီမိုကရေစီ ဘာကွာခြားသနည်းဟု မေးဖူးသည်။
ကက်စ်ထရိုက “ကျွန်တော် ဟယ်လင် သောမတ်စ်ရဲ့ မေးခွန်းကို ပြန်မဖြေနိုင်ခဲ့ဘူး” ဟုပြောခဲ့သည်။
တကယ်တော့ ထိုမေးခွန်း၏အဖြေကို သူမအများကြီး မျှော်လင့်ပြီး မေးခဲ့ခြင်းဖြစ်သည်။
၁၉၆၂ ခုနှစ်တွင် သမ္မတကနေဒီအား အိမ်ဖြူတော်တွင် ကျင်းပသည့် သတင်းနှင့်ဓာတ်ပုံသမားများ၏ နှစ်ပတ်လည် ညစာစားပွဲသို့ သွားမတက်ရန် ဟယ်လင်က ပိတ်ပင်တားဆီးခဲ့သည်။
အကြောင်းမှာ ထိုညစာစားပွဲတွင် အမျိုးသမီးသတင်း ထောက်များကို တက်ခွင့်မပြုသောကြောင့်ဖြစ်သည်။
ကနေဒီကလည်း အမျိုးသမီးများကို လက်ခံမှ ထိုညစာစားပွဲသို့ တက်ရောက်ခဲ့သည်။
၁၉၇၀ ပြည့်နှစ်တွင် UPI သတင်းစာတိုက်က ဟယ်လင့်ကို အိမ်ဖြူတော် သတင်းထောက်ချုပ်အဖြစ် တာဝန်ပေးအပ်ကြောင်း ထုတ်ပြန်ကြေညာခဲ့သည်။
အိမ်ဖြူတော်တွင် ပထမဦးဆုံး အမျိုးသမီးသတင်းထောက်အဖြစ် စတင်တာဝန်ထမ်းဆောင်ခွင့် ရရှိခဲ့ခြင်းဖြစ်သည်။
၁၉၇၄ ခုနှစ်တွင် အိမ်ဖြူတော်သတင်းအဖွဲ့တွင် အရာရှိချုပ်အဖြစ် အမည်တင်သွင်းခံခဲ့ရသည်။
သူမသည် ၁၉၇၂ ခုနှစ်တွင် သမ္မတ ရစ်ချက် နစ်ကဆင်နှင့်အတူ တရုတ်ပြည်ခရီးကို ပထမဦးဆုံး လိုက်ပါခွင့်ရှိသည့် အမျိုးသမီး သတင်းထောက်လည်းဖြစ်သည်။
ဝါးတားဂိတ် အရှုပ်တော်ပုံတွင် တရားသူကြီးချုပ်ကိုယ်တိုင် သူမကိုခေါ်ပြီး အကြံဉာဏ်များ ရယူခဲ့သည်။
ဟယ်လင်သည် သမ္မတ ရစ်ချတ် နစ်ဆင်လက်ထက်ကတည်းက သမ္မတများ၏ ကမ္ဘာလှည့်ခရီးစဉ်တိုင်းလိုလိုတွင် ပါဝင်ခဲ့ သည်။
၁၉၇၅ ခုနှစ် စီးပွားရေးထိပ်သီးညီလာခံသို့ အိမ်ဖြူတော် သတင်းထောက်ချုပ်တစ်ယောက်အနေဖြင့် ၂၅ နှစ်တိုင် လိုက်ပါခွင့်ရရှိခဲ့သည်။
UPI ၌ နှစ်ပေါင်း ၅၇ နှစ်ကြာ တာဝန်ထမ်းဆောင်ခဲ့ပြီးနောက် ၂၀၀၀ ပြည့်နှစ်၊ မေလ ၁၇ ရက်နေ့တွင် အနားယူလိုက်သည်။
UPI မှ ထွက်ပြီးနောက်တွင် သူမ၏ ဆန့်ကျင်သည့်အမြင်များကို လွတ်လပ်စွာဖော်ထုတ်ပြောဆိုလာခဲ့သည်။
မက်ဆာချူးဆက် နည်းပညာတက္ကသိုလ်တွင် “ကျွန်မ နှစ်ပေါင်း ၅၀ လောက် သတင်းထောက်တာဝန်ထမ်းဆောင်ခဲ့ရတာ ကြောင့် ကိုယ့်ကိုယ်ကို ဆင်ဆာပြန်လုပ်နေခဲ့မိတယ်။
ခုတော့ ကျွန်မ နိုးထလာခဲ့ပြီးဖြစ်တဲ့အတွက် ကိုယ့်ကိုယ်ကို ပြန်မေး ကြည့်လိုက်ပါတယ်။
ငါဒီနေ့ ဘယ်သူ့ကို မုန်းရမလဲဆိုတာကိုပေါ့” ဟူ၍ဖြစ်သည်။
သမ္မတ ဂျော့ ဒဗလျူ ဘုရှ်လက်ထက်တွင် ဟယ်လင်သည် အိမ်ဖြူတော်သတင်းဌာန ပြောရေးဆိုခွင့်ရှိသူ အေရီ ဖလက်ရှာနှင့် ထိပ်တိုက်ရင်ဆိုင်ခဲ့ရသည်။
သူမက ဖလက်ရှာအား အကြမ်းဖက်သမားများကို လက်နက်ထောက်ပံ့ခြင်းနေခြင်းနှင့် ပတ်သက်ပြီး “အစ္စရေးတွေ လက်နက်တွေ ဘယ်ကရနေတာလဲ” ဟုမေးလိုက်သည်။
ဖလက်ရှာက“ဒါက ဒီလိုရှိတယ် ဟယ်လင်”၊“ဘယ်လိုရှိတာလဲ”၊“အကြမ်းဖက်ဖို့ သုံးတယ်ဆိုတာက မတော်တဆဖြစ်သွားခဲ့ရတာပါ။
ယာဆာ အာရာဖတ်နဲ့ အစ္စရေးပြည်သူတွေ ရန်သူဖြစ်နေလို့ပါ”ဟယ်လင်ကကြားဖြတ်ပြီး“ပါလက်စတိုင်းပြည်သူတွေက သူတို့မြေအတွက် သူတို့တိုက်ခိုက်နေကြတာ မဟုတ်လားရှင့်”“ဒါက ဒီလိုရှိပါတယ်။